জেমস কান
জেমস এডমান্ড কান (ইংরেজি: James Edmund Caan; জন্ম: ২৬ মার্চ ১৯৪০) হলেন একজন মার্কিন অভিনেতা। তার অভিনীত সবচেয়ে উল্লেখযোগ্য চলচ্চিত্র হল দ্য গডফাদার (১৯৭২), এতে রাগী সনি করলেওনে চরিত্রে তার কাজের জন্য তিনি শ্রেষ্ঠ পার্শ্ব অভিনেতা বিভাগে অস্কার ও গোল্ডেন গ্লোব পুরস্কারের মনোনয়ন লাভ করেন। তার কর্মজীবনের শুরুর চলচ্চিত্রগুলোর মধ্যে তিনি দ্য গ্লোরি গাইজ (১৯৬৫) ছবিতে অভিনয় করে বর্ষসেরা নবীন অভিনেতা বিভাগে গোল্ডেন গ্লোব পুরস্কারের মনোনয়ন লাভ করেন এবং এল ডোরাডো (১৯৬৭), দ্য রেইন পিপল (১৯৬৯) চলচ্চিত্রে অভিনয়ের পর ১৯৭০-এর দশকে ব্রায়ান্‌স সং (১৯৭১), সিন্ডেরেলা লিবার্টি (১৯৭৩), দ্য গ্যাম্বলার (১৯৭৪), ফ্রিবি অ্যান্ড দ্য বিন (১৯৭৪), রোলারবল (১৯৭৫), ফানি লেডি (১৯৭৫), আ ব্রিজ টু ফার (১৯৭৭) ও চ্যাপ্টার টু (১৯৭৯) চলচ্চিত্রে অভিনয় করে খ্যাতি অর্জন করেন। তিনি দ্য গ্যাম্বলার (১৯৭৪) ও রোলারবল (১৯৭৫) ছবিতে অভিনয়ের জন্য আরও দুটি গোল্ডেন গ্লোব পুরস্কারের মনোনয়ন লাভ করেন। কান পরবর্তী দশকগুলোতে থিফ (১৯৮১), মিজারি (১৯৯০), ফর দ্য বয়েজ (১৯৯১), ইরেজার (১৯৯৬), বোটল রকেট (১৯৯৬), ও এল্‌ফ (২০০৩) চলচ্চিত্রে অভিনয় করেন এবং টেলিভিশন ধারাবাহিক লাস ভেগাস (২০০৩-০৮)-এ "বিগ এড" ডেলাইন চরিত্রে অভিনয় করে একটি প্রাইমটাইম এমি পুরস্কারের মনোনয়ন লাভ করেন। এছাড়া তিনি ক্লাউডি উইথ আ চ্যান্স অব মিটবলস্‌ (২০০৯) ও ক্লাউডি উইথ আ চ্যান্স অব মিটবলস্‌ টু (২০১৩) চলচ্চিত্রে কেন্দ্রীয় চরিত্র ফ্লিন্ট লকউডের পিতা টিম লকউড চরিত্রের জন্য কণ্ঠ দেন।